กสิกรปรับกลยุทธ์ ดูดช็อปออนไลน์
กสิกรปรับกลยุทธ์ดิจิทัล รับอี-คอมเมิร์ซขยายตัวสูงลิ่ว คาดปีนี้มีมูลค่าสูงถึง 2.4 แสนล้าน กลุ่มเบบี้บูมเมอร์ แชมป์ช็อปออนไลน์
3 มิ.ย. 2559

กสิกรปรับกลยุทธ์ดิจิทัล รับอี-คอมเมิร์ซขยายตัวสูงลิ่ว คาดปีนี้มีมูลค่าสูงถึง 2.4 แสนล้าน กลุ่มเบบี้บูมเมอร์ แชมป์ช็อปออนไลน์
นางนพวรรณ เจิมหรรษา รองกรรมการผู้จัดการ ธนาคารกสิกรไทย เปิดเผยว่า การเติบโตของธุรกรรมการค้าออนไลน์ของไทยอยู่ในอัตราที่สูงมาก ผู้บริโภคอายุเฉลี่ย 25-30 ปี มีการช็อปออนไลน์ประมาณเดือนละ 3,000-4,000 บาท แต่ผู้สูงอายุในยุคเบบี้บูมเมอร์ ซื้อสินค้าออนไลน์ต่อครั้งสูงเฉลี่ยอยู่ที่ 6,000-7,000 บาท/เดือน
“ในปีนี้การซื้อขายสินค้าออนไลน์ของไทย น่าจะมีมูลค่าสูงถึง 2.4 แสนล้านบาท เติบโต 20% จากปี 2558 ที่มีมูลค่า 2 แสนล้านบาท” นางนพวรรณ กล่าว
นางนพวรรณ กล่าวอีกว่า ธนาคารได้พัฒนากลยุทธ์การตลาดและส่งเสริมการขายบนโลกออนไลน์สำหรับ 4 ผลิตภัณฑ์ที่เป็นช่องทางการชำระเงิน ทั้งบัตรเครดิต บัตรเดบิต ดิจิทัลแบงก์กิ้ง หรือธุรกรรมที่ทำผ่านโทรศัพท์มือถือและอินเทอร์เน็ต และระบบการรับชำระเงินออนไลน์ K-Payment Gateway รวมทั้งร่วมกับพันธมิตรจัดโปรโมชั่นตามไลฟ์สไตล์ของลูกค้า เช่น เดินทาง ท่องเที่ยว อาหาร ช็อปปิ้งเพื่อส่งเสริมการใช้จ่าย ซึ่งแบงก์ให้ความสำคัญกับระบบรักษาความปลอดภัยในการชำระเงินทางออนไลน์ เพื่อสร้างความมั่นใจให้แก่ลูกค้า
ทั้งนี้ การใช้จ่ายออนไลน์ผ่านบัตรเครดิตกสิกรไทยในปี 2558 มีมูลค่า 2.7 หมื่นล้านบาท เติบโตจากปีแล้ว 22% มีมูลค่าใช้จ่ายเฉลี่ยต่อบัตรต่อเดือน 9,600 บาท โดยลูกค้านิยมใช้จ่ายด้วยบัตรเครดิตกสิกรไทยในหมวดสายการบิน จ่ายภาษี ท่องเที่ยว ช็อปปิ้ง และประกัน ซึ่งธนาคารวางเป้าหมายการใช้จ่ายปีนี้ว่าจะเติบโตประมาณ 25% มีส่วนแบ่งตลาดเป็น 31% คิดเป็นมูลค่าราว 3.4 หมื่นล้านบาท